KIRJALLINEN KYSYMYS P-2488/01 esittäjä(t): Rodi Kratsa-Tsagaropoulou (PPE-DE) komissiolle. Rikollisuuden lisääntyminen Euroopan unionin jäsenvaltioissa.



Virallinen lehti nro 081 E , 04/04/2002 s. 0185 - 0186



KIRJALLINEN KYSYMYS P-2488/01 esittäjä(t): Rodi Kratsa-Tsagaropoulou (PPE-DE) komissiolle (5. syyskuuta 2001) Aihe: Rikollisuuden lisääntyminen Euroopan unionin jäsenvaltioissa Rikostentutkimuskeskusten julkaisemista tiedoista, poliisiviranomaisten ja kansainvälisten organisaatioiden raporteista sekä tiedotusvälineiden välittämistä tiedoista käy ilmi, että monissa Euroopan unionin jäsenvaltioissa rikollisuus on voimakkaassa kasvussa. Kyseessä on sekä järjestäytynyt rikollisuus, ihmiskauppa, huumausainekauppa että nuorisorikollisuus. Poliisin raporteissa vuosilta 19982000 viitataan erityisesti rajat ylittävään rikollisuuteen (jäsenvaltioiden välillä sekä Itä-Euroopan maiden ja jäsenvaltioiden välillä), ja ongelmaa lisää erikoispoliisijoukkojen ja myös toimivaltaisten julkisen hallinnon virkamiesten sekä määrällinen että laadullinen puute. Tämä ongelma liittyy välittömästi Euroopan kansalaisten turvallisuuteen ja elämän laatuun. Poliitikot ja viranomaiset ovat huolissaan siitä, kuinka rikollisuuden torjuntaan löydetään tehokkaat keinot, joilla ei loukata kansalaisten oikeuksia. Euroopan unioni on tukenut eri toimintatapoja ja toimenpiteitä rikollisuuden torjumiseksi. Näistä mainittakoon Stop-, Falcone-, Odysseus- ja Grotius-ohjelmat. Äskettäin kokoontui ensimmäistä kertaa Euroopan rikollisuudenehkäisyverkko, ja neuvosto hyväksyi kaksivuotisen Hippokrates-ohjelman. Onko Euroopan komissio tyytyväinen näiden ohjelmien täytäntöönpanoon? Aikooko se julkistaa riittävästi luotettavia tietoja rikollisuudesta jäsenvaltioissa? Mitä muita toimia se aikoo ehdottaa rikollisuuden torjumiseksi tehokkaasti? António Vitorinon komission puolesta antama vastaus (11. lokakuuta 2001) Euroopan unionista tehdyn sopimuksen VI osaston puitteissa toteutetuilla ohjelmilla (Oisin II, Stop II, Grotius II, Falcone ja Hippokrates) pyritään edistämään jäsenvaltioiden yhteistyötä rikollisuuden torjunnassa sellaisen rikollisuuden osalta, joka vaatii toimia eurooppalaisella tasolla. Kyse on siis kansallisia instrumentteja ja politiikkoja täydentävistä rahoitusvälineistä, joilla annetaan tukea jäsenvaltioille. Rahoitusvälineillä edistetään kyseisellä alalla välttämättömiä suoria kontakteja, ne mahdollistavat kokemusperäisen tiedon vaihdon, ja niillä tuetaan sellaisten ohjelmien kehittämistä, jotka eurooppalaisesta ulottuvuudestaan johtuen ovat osaltaan muodostamassa yhteistä vapauteen, turvallisuuteen ja oikeuteen perustuvaa kulttuuria ja aluetta. Koska yhtenäisiä eurooppalaisia rikollisuutta koskevia indikaattoreita ei ole olemassa, on vaikeaa mitata ohjelmien välitöntä vaikutusta rikollisuuden vähenemiseen. Mutta koska yli 5 000 asianomaisten viranomaisten palveluksessa työskentelevää ammattilaista tai ulkopuolista toimijaa (kuten kansalaisjärjestöt, yliopisto-opettajat ja tutkijat) vuosittain hyödyntää yhteisrahoitteisia ohjelmia (vaihto-ohjelmat, seminaarit, yhteiset projektit, toimet unionin tasolla hyväksyttyjen instrumenttien kehittämiseksi jne.), ne luovat yhteyksiä, jotka edistävät kyseisten toimijoiden välistä yhteistyötä päivittäisessä tehtävien hoidossa tämän vahvisti vuonna 2000 kyseisten ohjelmien tavoitteita silmällä pitäen tehty tehokkuuden arviointi. Uudistusta, jossa VI osaston eri ohjelmat on tarkoitus liittää yhdeksi ohjelmaksi, ollaan parhaillaan viimeistelemässä. Tavoitteena on helpottaa ohjelmien hallinnointia ja tehdä ohjelmista tehokkaampia välineitä palvelemaan unionin oikeudellisen ja poliisiyhteistyön kehittämistä. Kyseisellä uudistuksella tähdätään myös ohjelmiin suunnattavien varojen lisäämiseen. On syytä painottaa lopuksi sitä, että ohjelmat eivät ole ainoita rikollisuuden torjumiseksi tehtävän eurooppalaisen yhteistyön välineitä, vaan että yhteistyötä tulee suunnitella ja toteuttaa yleisemmissä, vapauteen, turvallisuuteen ja oikeuteen perustuvan alueen toteutumista koskevassa tulostaulussa säädetyissä puitteissa.